

كاتب الموضوع :
بريق الماس
المنتدى :
القصص المكتمله


ا"""لجـــزء الرابــــــــــع""""
+++ما توقع احمد انه لطيفه بتشغل باله هالكثر..منوه يعني لطيفه؟؟؟ لطوووف الهمباه ما غيرها...بصراحه اتغيرت وايد وايد..بالنسبه له كانت مجرد مخلوق صغير يركض وراه وين ما يروح..اما الحينه فلطيفه شخصيه ثانيه..مادري..مادري يوم اتدور على بالي جيه احس بقلبي يفز..خل عنك مالقيت الا لطوف؟؟؟ بصراحه شفت اللي احلا عنها..و رمست اللي ارقى عنها...بس هيه غير؟؟؟ شوه غير انته بعد..صح انها حلوت و تغيرت بس شخصيتها الا هيه..قويه قويه قويه..و هاذا الشي اللي يقهرني فيها..ماداني البنت القويه..الوحيده اللي اتروم اتقولي لا !!!! الحق...لطيفه جميله...و كل ما تدور على بالي احس برجفه..الله يغربلها ما لقيت الا لطووف!!
~~~~~
++باجر السفر...أو بكره السفر على قولت علي عبدالكريم...مادري حاسه بضيجه ماريد اسافر..اول مره ما كون متحمسه للسيره لهدرجه..رتبنا الاغراض كلها ..و جهزنا الشنط كلها..عدا شنطتيه طبعا...و شنطة عايشه اختيه..انا متعوده اني ارتب شنطتيه ليلت السفر لاني انسا اشياء وايد..اما عويش اختيه لانها ما تعرف اترتب شنط اصلا...دايما انا اللي ارتبلها الشنطه!!! ادري شي غريب بس على الرغم من ان عايشه اكبر مني بس هيه تعتمد عليه بأشياء وايد!!! اصلا البيت كله معتمد عليه..مب خقه او كبر..بس هاي الحقيقه ..اهتمامي بالبيت اعتبره شي مهم في حياتي لانه ينسيني همومي..همومي اللي ما قدر اشاركبهن اي حد..بسير اشوف عايشه و برتبلها الشنطه يا خوفي لا تكون رقدت لانه الساعه الحينه 11 و نص فليل و السفر باجر الساعه 12 الظهر مطار دبي...
فجيت الباب بلا احم ولا دستور..يعني اختيه شوه فيها اذا دشيت عليها من دون لا ادق الباب!!! بس عايشه اضايجت وايد من هالحركه و حسيتبها مرتبكه و متنرفزه...
عايشه و هيه يالسه من ورا اللابتوب: ما تعرفين ادقين الباب قبل لا ادشين؟؟؟؟
لطيفه: و ليش ادق الباب؟؟؟ تراني يايه ارتب الشنطه ولا ما تبين؟؟؟
عايشه: لا لا خلاص الشنطه ورا الباب و الثياب في غرفة الملابس..روحي رتبيها
لطيفه: متأكده من انه كل شي موجود ما برد ثاني مره تراني
عايشه: لطوف ما تفهمين الكلام انتي...قلتلج كل شي في غرفت الملابس زولي من جدامي عاد
حسيت انه عويش مرتبكه..و صوتها مخنوق...مادري جنها كانت اتصيح!!! المهم انا ما يخصنيه...عويش شعارها فالحياه " انا مالي خص في حد و محد له خص فيه" و الله لو هاذا شعاري...بنتحر احسلي ليش عايشه فالدينا ؟؟؟
رحت غرفة الملابس..مشكلة عايشه فالترتيب انه لو رتبت شنطتها بتحتاج عشر شنط عشان ثيابها..يلست ارتب الاغراض...سمعت عايشه اتشغل اغنية عيضه " بي ضيجه ودعت انا اليوم غالي" سكت ما قلت شي، عايشه انسانه غاامضه وايد..ما نعرف بشوه اتحس..شوه مشاكلها؟؟..مادري احسبها وايد بعيده عنا..المهم اخلص شغلتيه احسلي و ازول قبل لا تحتشر عليه ...خلصت سكرت الشنطه بس خلتيها فالحجره سبحان الله تتذكر شي و ترد اتحطه فيها..فجيت باب غرفة الملابس ..لقيت ليت الغرفه مسكر و الاباجوره بس اللي تشتغل و عايشه راقده..طلعت شوي شوي..بس سمعت شهقه!!!! و انا شوه لي خص افارج احسلي..بس و الله ما هانت عليه عايشه ...يمكن شي يعورها..و انا شوه لي خص؟؟!!! حرام حرام .اتجدمت منها شوي..وخيت عليها..
لطيفه: عويش عويش
عايشه: شوووو
لطيفه: شي يعورج؟؟
عايشه: لا لا ما فيني شي ...اذا خلصتي طلعي و صكي الباب وراج
لطيفه: اللي يريحج..انا ما ببند تيلفونيه اذا عورج شي سويلي..
++طلعت سكرت الباب ورايه...مابيدي حيله...بس انه عويش اتصيح!!!! بصراحه شي غريب..اللي اعرفه انه عويش قاسيه و بارده ...الله يعينها بصراحه الظاهر انه الشي جايد؟؟؟ بس هيه كانت على اللابتوب يعني منوه زعلها؟؟
سرت الحجره...اول ما دشيت مالقيت وضووووح...وين سارت هاي بعد انصاص الليالي؟؟؟ طلعت بسرعه ادورها..وضحه شمعة البيت و اي شي يستويلها بيجتلني...وين سارت؟؟؟طلعت اركض احيدها متسبحه ولابسه بجامتها و بترقد!!! رحت الصاله اللي عدال غرفنا ماحد؟؟؟ رحت المطبخ التحضيري اللي فوق بعد محد؟؟نزلت تحت..اخاف اقول حق امايه اخوفها اكثر!!! نزلت الصاله اللي تحت..المطبخ..الميالس..محد...ياررررربي..بسير اشوف كشميرا...اول ما فجيت الباب على كشميرا لقيت وضحه عندها...و يالسه اتغشل الفيديو و ماسكه افلام عندها
لطيفه: وضحووووووووووه
وضحه: ها شوه
لطيفه: و ضرررررررررريس...وين انتي
وضحه: انا هنيه بعد وين..
لطيفه: و شوه محولنج اهنيه....و شوه اتسوين تبيني اجتلج ؟؟
وضحه: بس اراوي كشميرا كيف اتسجل
لطيفه: اتسجل شوه؟؟؟ افلام شوه هاذيلا....قولي يالله و لا و الله تراني بخبر سلطان عليج
وضحه: و الله و الله ما فيهن شي فاضيات طرشت عباس ايبلي اياهن من الدكان
لطيفه: حق شوووه ان شالله ...ماحيد ايبيعون افلام ديزني فالدكان؟؟
وضحه: ابا اعلمها كيف اتسجلي البرايم؟
لطيفه: اي برايم
وضحه: مال ستار اكاديمي...شوه نحن بنسير مكه اكيد ما شي هناك القناة مالتهم وانا ابا اشوووفهم
لطيفه:لااااااااااو الللله؟؟؟؟ عنلااااااتج...انتي اللي بعدج ما ظهرتي من البيضه هاي سواياج..تدرين لو يعرف سعيد انج اتشوفين هاذيلا المفاصيخ شوه بيسويبج؟؟
وضحه: برايه سيري سيري قوليله انا ما خاف( طبعا سعيد ما تخاف منه مدلعنها..اوكي اوكي انتي ما اييبج الا سلطان)
لطيفه: اوكي بقول حق سلطان وضووح اتشوف هاذيلا اللي البنات و الاولاد في بيت واحد و انتي تفاهمي معاه..ولا انتي الياهل شوه فهمج بسوالف التسجيل و الفيديو..شوه بيستوي عليج لو ما شفتيهم اسبوعين؟
وضحه: حرام عليج لطووووف...اخاف بهاء تطلع وانا احبها
لطيفه: حبج بوبريص قولي امين...يالله فوق جدامي يالله..
وضحه: خلاص كشميرا...معلوم انتي كيف سجل..شوفي كل يوم ساعه تسعه روحي هاذا قناه اسم مالها ازرق..بعدين دقي هاذا فص..بعدين كل يوم جمعه روحي سيم سيم قناه ساعه عشر و نص بعد سجل خلاص
كشميرا : اجييييييييه فهم انا فهم يالله روح يريد نوم انا
يالله من هالبنت سوينا المستحيل عشان نمنعها من انها اتشوف هالبرنامج ما شي فايده..قفلت القناه في حجرتنا ( انا ووضوح في نفس الحجره) قامت تنزل الصاله و تشوفهم..هزبتها و قالتلي مابتشوووفهم بس كله خريط اتقولي كشميرا انها من ترد من المدرسه سيده عليهم..حتا ثيابها ما تبدلهن...الحين هاي ام 11 سنه و هاي سواياها و مب قادرين انسيطر عليها...استوا كل شي عادي عندها ..ربايعها اللي فالمدرسه ايسجلن لها البرايم و يعطنها اياه و اتشوفه يوم نحن فالجامعه!!! و الله بنات اخر زمن...لا و اتصوت من تيلفون امايه و توصل الفاتوره اخر الشهر بهاذاك المبلغ..بس ماحد ايقولها شي..اخر العنقود
المهم رديت الحجره و يلست ارتب اغراضي..الين ما وصلت الساعه وحده و نص فليل...سمعت تيلفوني ايدق..ركضت بسرعه بشووف منوه اللي مسوي يا خوفي عايشه استوا عليها شي...طلعت فاطمه
فاطمه: الووووو
لطيفه: النمره غلطت
فاطمه: ههههههههه..شوه بعدج ما رقدتي؟
لطيفه: شوه رايج منوه عيل يالس ايرمسج الحينه؟
فاطمه: شوه اتسوين؟
لطيفه: فطيم تراج فاااايجه...جان ما عندج سالفه بصك
فاطمه: لطفين شوه بلاج؟؟؟
لطيفه: لا سلامتج بنت سيف ما سويتي شي حاشاج...الرقاد ما طاع اييني من الفشله؟؟
فاطمه: اي فشله
لطيفه: اتعرفين انج البارحه يوم كنتي ترمسيني من تيلفون اخووج انه الديج كان حاطنه على السبيكر؟؟؟
فاطمه: شووووووووووه؟؟؟؟ حلفي حلفي
لطيفه: شوه يونج ما تدرين يعني؟؟
فاطمه: و راس السيافي اني مادري بشي..يااااربي شووه سويت
لطيفه: لا الغاليه ما سويتي شي بس فشلتيني جدام اخوج..و حرقتي ويهي...و قفطيني..و خليتيه يتحراني احبه الين يومج هاذا..بس ما شي
فاطمه: بس عاد لطوف لا تلومينيه اكثر عن جيه..شدراني انا من ارمسج اخترش ما دري شوه ايني...و الله اني متلومه فيج...و بتخبرج هوه شوه سوا يوم سمعني اقول جيه؟؟
لطيفه: طااااعو الخامه...و تتخبر بعد..ما بقولج
فاطمه: فديتج يا تقولين
لطيفه: ماشي يلس يضحك
فاطمه: و الله
لطيفه: لا عيل نش يزغرط...اقول متا بتظهرون باجر من البيت؟
فاطمه: نحن بنظهر جيه على تسع و نص
لطيفه: خيبه شوه عايلنكم؟؟؟
فاطمه: الله يسلمج بنسير انا و احمد سويحان و بنشل يدتيه..اما امايه و ضبوب و عمران بييبهم عمير
لطيفه: اها...نحن بنظهر جيه علىعشر و نص
فاطمه: يااااحظج بترقدين شوي..
لطيفه: الله يخليج اي رقاد انا يوم يكون باجر شي سفر مارقد
فاطمه: خيبه عيل بتواصلين
لطيفه: شوه اسوي تعالي سهري عندي
فاطمه: لا والله انصاص الليالي ...خليني يا بوي بسير ارقد..يالله شي في خاطرج
لطيفه: لا تصبحين على خير
فاطمه: هيه صح لطووف اتذكرت..اليوم سمعت احمد اخويه ايرمس شمسوه اختج و يقوولها...انج...
لطيفه: شوووو
فاطمه: مادري نسيت
لطيفه: طمااااطوووه بترمسين ولا لا ؟؟
فاطمه: ما برمس شوه بتسوين يعني؟؟....
لطيفه: فطيم و يههههههد...قولي
فاطمه: ياختيه ما سمعج فيني رقاد شوه اتقولين...احمد..احبك...شوه؟؟!!!
لطيفه: اوكي اوكي فطيم مب منج من اللي..
فاطمه: يونج ما تحبينه بعد؟؟؟؟ على منوه تقصين...يوم انج ما تحبينه ليش متحرقصه تبين تعرفين شوه قالج عنج
لطيفه: حبتج القراده انتي و خوج فوووووقج...و علومج خليهن حقج
فاطمه: ايقول انج اتغيرتي وايد و انه ما عرفج فالبدايه...
لطيفه: كيف تغيرت يعني؟
فاطمه: شدراني انا... باجر بتشوفينه و سأليه
لطيفه: اقولج اتشوفين الكوميدينو اللي عدالج
فاطمه: هيه شوه بلاه
لطيفه: دقي راسج فيه و انطبي باي
فاطمه: هههههههه..بايات ولا تنسين احلام سعيده مع
++ما خليتها اتكمل صكيت في ويهها..ادريبها بتقول الحب الاديم...كيف بسير باجر؟؟ ما بقدر اتحمل احمد طول السيرة..اف منها حالة..لطيفه لازم تتعودين على وجوده..شوه بيستوي عليج يعني؟؟..وليش اتعود على وجوده انشالله!!! خلاص احمد انا شليته من بالي..و ماله في قلبي اي محل..دشيت اتسبح..و لبست بجامه و يلست اتابع فلم اجنبي الين صلاة الصبح صليت ووطيت راسي..ما واحت امايه ساعه و انها داقه عليه...
عفرا: لطوووووف...لطوووووووف نشي نشي الصلاه
نقزززززت لاني اعرف اذا ما فجيت الباب عادي امايه تكسر الباب
لطيفه: هاه امايه...صليت خليني ارقد شوي
عفرا: شوه رقااااده الضحى هاذا
لطيفه: الله يهديج يا امايه شوه الضحى توها ست الفير
عفرا:منوه يقول..ثمان الحينه.. نشي نشي يالله سلطان اخوج ايقولكن يالله حولن الشنط...و ابوج متفيزر تحت ما طاع يتريق الين ماتحوليله انتي
لطيفه: انشالله ماعليه ببدل و بنزل
عفرا: هب تردين ترقدين...و وضحه وعيها خليها اتنش هالبزيا ارووحها يبالها ساعه الين ماتلبس
لطيفه: ان شالله
++نشيت ...اتغسلت غيرت ثيابي و لبست جلابيه الاحرام ...خيبه اذا الطايره 12 و الين ما نوصل جده يبالنا ساعتين يعني بنوصل هناك الظهر و مشوار مكه بعد ساعه و نص يعني بنوصل يا القايله يا العصر كيف بنطوف في هالحر؟؟؟؟؟ اسميهم سلطان و احمد من تعبلوا بهالسيره خربووها..لول سعيد اخويه يحجزلنا العصر و نوصل هناك فليل لا حر ولا شياته...لفيت شعريه على السريع ذيل حصان اصلا من طوله هو؟؟ من يوم انا صغيره ماداني الشعر الطويل..عكس بنات عمتيه...ضبابه و فاطمه شعورهن وايد طويله ما شالله..اما انا دووم اقصه كاريه يوم انا صغيره بس من دشيت الثانويه بديت اطوله الين تحت جتوفي شوي و دوم اقصه مدرج احلا عليه خاصه انه شعريه وايد غليظ...يالله المهم بنزل
نزلت تحت لقيت سلطان اخويه متسبح و شعره رطب و يالس يشرب جاهي و عداله بويه حاط على التلفزيون مسلسل جواهر.. و يتابع...صبحت عليهم و وايهته
حمد: هلا هلا بالشيووخ...ماشالله ماشالله على الخضر اسميج ما خربتي بنت حمد..شصبحتي امايه
لطيفه: بخير الحمدلله..شوه بويه ما تريقت؟
سلطان: لا يترياج الاميره تحولين ما يروم يتريق بدووونج
لطيفه: فديته انا...لازم ما يصبر عني جانه مصبح على شيفتك اكيد انه لاعت جبده...ما تقول الا عادل محمود( المغني البحريني)
سلطان: لا و الله جب جب اصلا انا شيخ المزايين ...مب انتي ما تقول الا سوريه بتخبرج متأكده انج مب من البوسنه؟؟ ( عاد سلطان يعرف انه جميل و دوووم يتخقق)
لطيفه و هيه اتصب فنيان قهوه حق ابوها : قالولي بوسنيه و محصلينا انا و انته عدال الزباله
حمد: بس بس من هالرمسه اللي مالها معنا....لطيفه حطيليه شويه خبز و لبن وشويت دهينه
عفرا و هيه توها تيلس: لا لا هب اتصيبله دهن...عنبوه التكسرول مرتفع عندك
سلطان: اوب اوب اوب البوس هنيه...بعدين اميه شوه اسمه ؟
عفرا: شوه هوه
سلطان: هاذا اللي في ابويه؟
عفرا: التكسرول...عيل شوه
سلطان و لطيفه: هههههههههههههههههههههههههه
لطيفه: الكولستروووووووول
سلطان: و الله يا اميه انج عجيبه...انزين شوه اسمها سيارتيه؟
عفرا: الخنفسانه؟
سلطان: لا لا الثاني
عفرا: اخس فايو
سلطان+حمد+لطيفه: ههههههههههههههههههه..و الله انج طماشه
عفرا: يالله بالستر جانكم تضحكوون عليه...ثرنيه شوه قلت انا
حمد: عنبوه يا عفرا مخليه العيال يلعبون عليج
عفرا: وايه يعلني ما خلا من بوومييد و من سويلفاته ..ابويه سر شوف جان عباس حمل الشنط...و انتي لطوف نشي طاعي عويش جانها نشت ادق عليها و ماترد
حمد: وين الوضيحي عيل...سيرو وعوووها
و انه وضحه توها داشه عليهم..و الحبيبه لابسه بنطلون جينز وبدي
حمد: مرحبا مرحبا الساع بالوضيحي..تعالي بنتي هنيه مره عدال ابووج..
سلطان: وضحووه شوه هاللبس..نشي بدليه بسرعه ما فينا انترياج
وضحه: شوه بلاه
حمد: بنتيه وين احرامج ... ما يوز اتسيرين العمره جيه
وضحه: باباتي ما با مابا البس كندوووره
سلطان: شوووووه...نشي يالله متزرزره بهاللبس اتقولين رقااااصه نشي..
تمت وضحه اتصيح
حمد: لا اله الا الله ...ِشياك عالبنت دووم اتخشعها
سلطان: ما تشوووفها شوه لابسه...عنبوه حرمه هاي شراتها لابسه شيله و عباه
لطيفه: عندك اياها مره ما تنرام ...يعريه و بعدها ببناطلينها...بتشوفج هناك هيئه الامر بالمعروف و بتزخج
وضحه: تسمعهم ابويه شوه يقولون؟؟
حمد: ياعيال الحلال خلو البنت...حتا العيشه ما حطتها في ثمها...سيري بنتيه و بدلي ثيابج ما بتسافرين لندل(لندن بس بالبدوي) انتي.. العمره بتسيرين لازم الحريم يلبسن احرامات
نشت وضحه و لحقتها انا بسير اشوف عايشه شوه فيها...رحت الحجره لقيت وضحا اتبدل ثيابها..طلعت العباه بعطيها كشميرا اتكويها و بسير اشوف عايشه مره وحده...دقيت دقيت بس ما حد يرد..ياربي لا يكون شي عورها البارحه...فجيت الباب شوي شوي...ماحد فالغرفه؟؟ لقيت اللابتوب يشتغل..و النت بعد!!! شوه هاذا تتريق على النت الله يهديها...دشت عليه عايشه في هاذيج اللحظه..مستحيل انه هاي عايشه اختيه اللي اعرفها..عيونها متنفخات..ويهها احمر..و مبهدله...عايشه اختيه مستحيل تهمل عمرها...حتى اذا بترقد تتكشخ اتقول سايره عرس...
لطيفه: صباح الخير عويش
عايشه: مرحبا...شوه متا بنسير؟
لطيفه: يالله الحينه يايه اقولج تزهبي جيه عقب ساعه بنسير...عويش
عايشه رفعت عيونها صوبي..و كأنها تترجاني اني ما اسألها شوه فيها..بس ما قدرت اقاوم هاذي اختيه!!!
لطيفه: امممم..عايشه شي يعورج
عايشه: لا ... اذا ما شي في خاطرج طلعي ببدل ملابسيه
لطيفه: اللي يريحج..
طلعت...بالاحرى انسحبت..غرفه عايشه كانت مثل ساحت الحرب..فيها ناس تتعذب..ناس تقاتل..ناس اتمووت..عمري ما تمنيت اني اكون قريبه من عايشه اختيه كثر اللحظه اللي خطفت!! عمري ما حسيت انها اختيه مثل اللحظه اللي فاتت..حسيتها محتاجتني...بس عزة نفسها...اخ من عزة نفسها و عنطزتها..دايمن مسويه حاجز بيني و بينها!!!!
تلبسنا و اتزهبنا و اتأكدنا من الغرف انها مسكره و بأمان..
سلطان: اماااااااايه...يالله عاااد بتسيرن عرس انتن يالله انقفضن
حمد: من جيه مادانيها سيرة الحرمات اممرررره انحوشهن تحويش
يالله منهم...سلطان محتشر...و ابويه من معاليه..شوه عندهم انزين توها عشر و الطياره 12..عايشه اختيه ووضحا ركبن السياره..الا انا و امايه ..امايه يالسه اتجيك و تاخذ نظره اخيره على البيت
عفرا: شوفي كشميرا...ما في يفتح باب حق ناس انتي ما فيه معلوم..و شوفي ارباب سعيد يوم يجي خلي عباس ايسويله عشا تمام...
لطيفه: و هاذا مفتاح مال حجره سوي نظيف تمام بعدين قفليها..
سلطان وهو يطلع راسه من السياره: اوووووهوووو...بتركبن ولا انسير عنكن
عفرا: وااااابويه يا سلطان عين من الله خير..خلنا انشووف اشغالنا و حلالنا..امرره ما يخلون فيك ذهن
يوم توها امايه بتركب...
عفرا: يابتها كشميرا دلة القهوه؟؟
وضحه: لا ماماتي
عفرا: اوهووووو من هالبشكاره السنيانه...و طلعت تبا اتسير اتييب الدله
سلطان: اميه و الله مادبرين ...شوه تبونها القهوه..الحنيه تراكم متقهوييين اركبي يالله خلونا نظهر
عفرا: لطيفه سيري هاتيها بسرعه
سلطان: اووهوووو
حمد: ياهاذي ما سنت
و الله اني رديت اركض اركض..شوه هاذا الله يهديهم سيرتهم امرره سيرة خبال..المهم يبت دلة القهوه و ركبنا..عاد ابويه و سلطان مزنفخين...مرت نص ساعه ما حد رام يفج حلجه بكلمه.. سلطان الدخان يظهر من خشمه..و حاطه ريله على الباب ..ايعرف انه هالحركه تقهر امايه..نش و شغل الشريط..( خالد عبدالرحمن)
عفرا و بصوت هادي: سلطان ابويه
سلطان: شووووووو
عفرا: ابويه عين من الله خير ...حاطلنا هاذا يطرب و نحن بإحراماتنا..
سلطان: تبن اسمعن ما تبن سدن ذنيكن
عفرا: انزين بويه برايك حط اللي تباه...بس ريلك الغالي نزلها
سلطان: لا حوووووول..
عفرا: فديتك الغالي شقايل اتسووق جيه و انته راكز ريلك لو تظهرلك الحينه شاحنه
استحى سلطان من امايه ..خاصه انه من الصبح و هوه رافع صوته عليها...و سلطان بالذات ايعز امايه وايد
حمد: سلطان بويه ...غير عنه هاذا من الصبح يطنطن...حطلنا بروووغه جان عندك
وضحه: شوه هاذا باباتي شوه بررووغه ما احبه انا
حمد: فديتج بنتيه عيل شوه تبين؟
سلطان و هو يحط شريط اللي يباه ابوه: جب ما عندنا بنات يتشرطن...
حمد: سلطان.. الوضيحي لحد يقولها شي..عنبوه ثرني لو بموت بتولاهن انته...
بعد فتره
حمد: ما عندك هاذيج الغنيه اللي يقول فيها احوري كالبدر لونه؟؟
سلطان: لطوف
لطيفه: لبيه
سلطان: فجي السدة و بتلقين شريط اخضر ظهريه
نشيت و طلعت الشريط و عطيته سلطان..وضحه يالسه عند ابويه جدام وانا يالسه فالنص بين امايه و عويش..اللي ما نطقت بكلمه من ظهرنا..!! و اخيرا وصلنا المطار على الساعه 11 وربع..طبعا سلطان مطيرنها السياره و الشواب مب حاسين المهم اننا وصلنا بخير و سهاله ^_^..حول سلطان وبويه
سلطان: امايه لا تحولن بنسير انا و بويه و بندخل الشنط..انتن يلسن اهنيه اترين قوم عمتيه الحنيه سويت حق عمير و يقولي اهنيه دون دوار بوكدره...لا حد يحول تسمعن بنات و لا لا ؟؟؟
عقب عشر دقايق...انه عمير و عمتيه و ضبابه وشمسه و عمران واصلين..حولو وسلمو علينا فاضطرينا انا انحول و انسلم عليهم ..ماشالله علينا جنه المطار مطارنا...خليناه ميلس...بغينا اندش داخل .. بس قلنا بنتريا يدتيه بنسلم عليها و بندش مره وحده...
خطفت ربع ساعه و انه احمد واصل
ضبابه: هاذوه وصل احمد
لطيفه: وينهم ما شوفهم؟
ضبابه: هاذيه البي ام السودا
لطيفه: حلفي
ضبابه: و الله ليش
لطيفه: خيبه و انا من الصبح ما شليت عيني عن هاذا راعي الاستيشن الذهبيه عبالي هوه
ضبابه: غربلات بليسج اشوفه الريال من الصبح مصوب علينا...و لو كان احمد انتي شوه تبين اطالعينه؟؟
لطيفه: عدال عاد..اللي يسمع....بتخبرج من كم يوم كان عندنا فالبيت و كان عنده استيشن ذهبيه
ضبابه: عنده استيشن و بي ام....الله يطول عمر الديوان مشرغنه..شوفي شوفي فطيم يوم هيه اتنزل يدتيه الله يعينها
نزلت يدتيه ضبابه...عفوا الملكه...هههههههه..حليلها فطيم من الصبح اترشاها تمسك ايدها عشان ما طيح بس ضبووب نحسسسسسه مستحيل اتخلي حد يمسكها يون انا قويه ما با حد يمسكني...اتجمعو الشبيبه على يدتيه..يدتيه محبوبة الجماهير و خاصه الشباب..عمير..سعيد اخويه..ابويه..سلطان..يالله كيف تلوي عليهم...شوه هاذا فلم هندي على الهواء مباشره..ولا داقين وياها سوالف مب جنهم محتشرين علينا يونا متأخرين!!!! المهم سلمنا عليها و سرنا سيده قاعه الانتظار..و خلونا الرياييل سارو ايخلصون الجوازات و الشنط...سلمنا على عمتيه و البنات و اتجمعن عمتيه بخيته و امايه يلسن على طرف و يالسات يتقهوين..اما ضبوب الصغيره و وضحا يالسات عند يدتيه يلبسنها زليغات...عشان ما يتورمن ريولها فالطياره..اما انا فيلست عن توأم روحي فطيم
لطيفه: اتصدقين فطيم مسسسسسسسسسسسسطله عيوني متلاصقات
فاطمه: ههههه ما رمتج يوم قلتلج ارقدي ما طعتي..اقولج شوه بلاها عويش اختج
لطيفه: ما شي بلاها ...بس يمكن حازه في خاطرها انه شمووس ما بتسير ؟
فاطمه: اها...هيه و الله اول سنه انسير بدون شمسه..حليلها ..اتصدقين مارمت اوادعها يلست اصيح
لطيفه: ههههههههههه..فديتهاو فديت السيافي..
شمسه: اقول فطيم؟
فطيم: هلا
شمسه:سيري ودي سيف الحمام ورانا خط و اخافه ايعلوزني فالدرب..
فطيم: ما عليه...يالله لطفين نشي ويايه
لطيفه: لا و الله سيري اروحج اتعرفيني ما داني اليهال و صدعتهم
فطيم: يالله عاد
لطيفه : زوووووولي ...بوطي راسي شوي قبل لا انسير
سارت فاطمه اتودي سيف الحمام...مرت نص ساعه...و سمعنا نداء طيارتنا..و الحبيبه فطيم الين الحينه ما هضلت..
سلطان: يالله حرمات...انسير الطياره
نشن حرماتنا كلهن
شمسه: بتخبرج وين سارت فطيم الين الحينه مايت؟؟
لطيفه: شدرانيه؟؟ حد ايطرش هالسنيوحه؟؟
شمسه: شدراني السيافي متعود عليها..قلتله خل ضبوب اتوديك ما طاع
اتحركو كلهم ما تم حد فالقاعه و الحبيبه بعدها ما يت..
شمسه : بسير اشوفهم
لطيفه : خلاص عيل انا بيلس اترياها اهنيه
شمسه: يالله عيل فداعت الله
لطيفه و هيه خانقتنها العبره: الله يحفظج...حطي بالج على عمرج و البيبي..
شمسه: ان شالله لا تنسينا من دعاؤج
لطيفه: ان شالله...اقول شمسوووه..ما وصيج على الحليان تراه عباسوووه متحلفله
شمسه: هههههه...فالج طيب
سارت شمسه...و فاطمه بعدها ما ظهرت...طلعلي احمد
احمد: هاه فاطمه شوه اتريين يالله انقفضي لا اتطير الطياره عنا
مارمت ارد عليه لاني اعرفه انه مغلط و يتحراني اخته فاطمه..انا و فاطمه نفس الطول و لابسات نفس العبايا و نفس الغشاوي..ما ينلام...هزيت راسي لانه لو درا انه فاطمه مب هنيه بيحشر الدنيا...عاد كيف يوم احمد يعصب..ايشل الدنيا ؟!!! اتجدم احمد صوبي وايد...يالله لا يكون شك فيني؟؟؟ شوه ايسوي هاذا؟؟ مسكني من ايدي ....وااااااااااااااااي..الله يغربل بليسه...عمره ما قد مسك ايد فطوم شمعنا اليوم!!!! حشا لمست ايده حرقتني اتقولون يمره..بغيت امط ايدي لانه بيحس اني ارتجف من فوق الين تحت..بس هو حط في ايدي الجوازات
احمد: دووووج الجوازات و حطيهن في شنطتج...لا تضيعينهن..يوم بنوصل جده باخذهن عنج اوكي
هزيت راسي مرررررره ثانيه...سبقني و اشرلي اني اتبعه...في هاي اللحظه ظهرت الاميره النائمه فاطمه
لطيفه و هيه تهمس:طماااااطووووه ويهد وين كنتي؟؟؟
توها بتتكلم فاطمه حطيت ايدي على ثمها..ما فيني يلتفت احمد و ايشوفها بيقولها وين كنتي؟؟؟ و تحقيق ما تحقيق..سرنا وراه بكل هدووووء...دشينا الخرطوم...و انه يدتيه شاله الدنيا بحسها؟؟؟ الله يهديها ..يدتيه و طياره....اتخيلواا الوضع و كله فووووق راس احمدوووووه..احسن يستاهل..اصلا معروف انه احمد روح يدتيه اتمووت فيه...لازم تراه نسخه من يدي الله يرحمه..
اليده: ما باها هالطياره صغيره...مادانيهن الصغار يختضن و يخضن جبودنا وياهن
سلطان: لا لا يدتيه هاي مب صغيره...هاي الطياره العووده مالت الشحن
اليده : خيـــــــــــــــــــــــــــــــبه لا عيل ردووونيه ماباها هاي مالت القشار بطيحبنا
احمد: لا حووووول ولا قوه الا بالله...يدتيه هاي هيه طيارتنا العاميه..ما تحيدين عام لول يوم انسير
اليده: متى؟؟؟ لا لا ماذكر....ردوني ردوني ماباها هالطياره ادريبكم تبون اتنفدونيه
احمد: عنبوه يا يدتيه جانج بتنفدين ترانا نحن بننفدج وياج؟
اليده : لا لا لا لا تقول جيه...يا بويه وين ولديه حمد زقروووه خلوه يكلم هالشرطي يفتحلنا الباب مال الطياره الثانيه..و جانه ما طاع قولوله هاذا يعرف الشيوخ
احمد حب يدته على راسها: ههههههههه...يدتيه ايقولولج ما شي غير هالطياره اتسير العمره..تبونها حياكم ما تبونها بيردونا البلاد
اليده: انزين روودني خلووو عمير ايشلنيه ...ردووني سويحان
احمد: يدتيه جانج انتي ما سرتي انا ما بسير...و بنكسل كلنا
اليده: يا بوووووويه فكنيه من الصدعه اتوكل انته و هلك و سيرو ...انا برقب عمير هنيه
احمد: ورفجت يديه انج اتردين
اليده: حمااااده ...عنبوك زاد يدك فالقبر شوه تبابه
احمد: ههههههههه....يوم انه فالقبر انسيرعيل عيني خير و اعتمري عنه جاد الاجر يوصله
اليده: هزرك؟؟
احمد: عيل شووووه...من يحطونك فالقبر شوه ينفعك؟؟
اليده: عيل قوم و ازقرلي لطووف خلها تقبضنيه من ايديه
احمد: وشوه انا ماسد
اليده: زقرلي لطووف اقولك ..لا تزقرها فطيم ماباها بارده هاذي...ازقر لطوف حرجه ابا تيلسني فالكرسي اللي اباه ماحد يعرفليه غيرها...
احمد: ان شالله ...لطيفه لطيفه
لطيفه: شوووو
احمد: تعالي العيوز تباج
لطيفه : ما عليه ما عليه
++لطيفه..سرت و اتجدمت و مسكت يدتيه من ايدها و احمد من الطرف الثاني ,,,, اول ما تقربت عيون احمد كانت مصوبه سيده صوبي..مادري حسيت بنبض قلبي بيظهر...شوه يطالع هاذا بعد ...اتقربت من الصوب الثاني..يالله كيف احمد جريب منيه خاصه انه جسم يدتيه ضيئل وايد..حاولت اتحمل بس ما رمت احس بضيجه في نفسيه..اووف يا احمد رووح الله يخليك ...روح و ارحمنيه!!!
~~~~~
+++أحمد..يالله....ماروم اشل عيني عنها و هيه تتقرب مني...يعني لازم لطيفه من بد كل البنات..مادري ..جنها تمشي في فواديه...لفيت ويهي الصوب الثاني..بس من مسكت ايد يدتيه استوا راسها جريب وايد من راسيه..عنلاتها شوه اتسويبيه من تتقرب عداليه..لطوف لطوف ما غيرها اللي طول حياتها جدامي..اليوم تلعب بقلبي لعب..و الله و الله اني آنس طبول تغني في قلبي!!!! و هم يا احمد و هم لا اكثر ولا اقل....